SARILANKA
పసికూనపై చెమటోడ్చి గెలిచిన శ్రీలంక
కొలంబో: పసికూన జింబాబ్వేకి సొంతగడ్డపై వన్డే సిరీస్‌ కోల్పోయి పరువు పోగొట్టుకున్న శ్రీలంక జట్టుకి ఉపశమనం కలిగించే విజయం. కొలంబో వేదికగా జరిగిన ఏకైక టెస్టులో డిక్వెల్లా 118బంతుల్లో 6ఫోర్లతో 81పరుగులు, గుణరత్నే 151బంతుల్లో 6ఫోర్లతో 80పరుగులతో నాటౌట్‌గా నిలవడంతో శ్రీలంక 4వికెట్ల తేడాతో విజయాన్ని అందుకుంది. 388 పరుగుల లక్ష్యఛేదనలో ఆటలో చివరి రోజైన మంగళవారం 170/3తో రెండో ఇన్నింగ్స్‌ కొనసాగించిన శ్రీలంక 203/5తో ఇబ్బందుల్లో పడింది. ఐదు వన్డేల సిరీస్‌ని 3-2తో చేజిక్కించుకున్న జింబాబ్వే ఈటెస్టులో కూడా అద్భుతం చేసేలా కనిపించింది. కానీ డిక్వెల్లా, గుణతిలక జోడి సమన్వయంతో బ్యాటింగ్‌ చేసి ఆరో వికెట్‌కి 121 పరుగులు జత చేయడంతో శ్రీలంక ఊపిరి పీల్చుకుంది. తొలుత బ్యాటింగ్‌ చేసిన జింబాబ్వే 356పరుగులు చేయగా అనంతరం శ్రీలంక 346పరుగులకి ఆలౌటయ్యింది. దీంతో 10 పరుగుల తొలి ఇన్నింగ్స్‌ ఆధిక్యం సాధించిన జింబాబ్వే రెండో ఇన్నింగ్స్‌లో 377పరుగులు చేయగా శ్రీలంక 391/6తో విజయాన్ని అందుకుంది. ప్లేయర్‌ ఆఫ్‌ ది మ్యాచ్‌గా గుణరత్నే నిలవగా ప్లేయర్‌ ఆఫ్‌ ద సిరీస్‌గా స్పిన్నర్‌ హెరాత్‌ నిలిచాడు. సొం తగడ్డపై టెస్టుల్లో లంకేయులకి ఇదే అత్యధిక రికార్డు ఛేదన. జూలై 26 నుంచి భారత్‌ జట్టుతో శ్రీలంక టెస్టు సిరీస్‌ ఆడనుంది.